DECLARAȚIA DE ASIGURARE 3. În temeiul dispozițiilor articolului 287 din Tratatul privind funcționarea Uniunii Europene (TFUE), Curtea a auditat: (a) conturile anuale ale institutului, care cuprind situațiile financiare (3) și rapoartele privind execuția bugetară (4) pentru exercițiul financiar încheiat la 31 decembrie 2013; și (b) legalitatea și regularitatea operațiunilor subiacente acestor conturi. Responsabilitatea conducerii 4. Conducerea este responsabilă de întocmirea și de prezentarea fidelă a conturilor anuale ale institutului, precum și de legalitatea și regularitatea operațiunilor subiacente acestora (5): (a) responsabilitățile conducerii în ceea ce privește conturile anuale ale institutului includ conceperea, implementarea și menținerea sistemului de control intern necesar pentru întocmirea și pentru prezentarea fidelă a unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori; aceste responsabilități includ, de asemenea, alegerea și aplicarea politicilor contabile corespunzătoare, pe baza normelor contabile adoptate de contabilul Comisiei (6), precum și elaborarea unor estimări contabile rezonabile în lumina circumstanțelor existente. Directorul aprobă conturile anuale ale institutului după ce contabilul acestuia le-a întocmit pe baza tuturor informațiilor disponibile și după ce acesta a elaborat o notă ce însoțește conturile, în care declară, inter alia, că a obținut o asigurare rezonabilă conform căreia aceste conturi prezintă, sub toate aspectele semnificative, o imagine corectă și fidelă a situației financiare a institutului; (b) responsabilitățile conducerii în ceea ce privește asigurarea legalității și regularității operațiunilor subiacente și respectarea principiului bunei gestiuni financiare constau în conceperea, implementarea și menținerea unui sistem eficace și eficient de control intern, care să facă apel la o supraveghere adecvată și la măsuri corespunzătoare de prevenire a neregularităților și a fraudei, precum și, dacă se dovedește necesar, la acțiuni în justiție pentru recuperarea fondurilor plătite sau utilizate în mod incorect. Responsabilitatea auditorului 5. Responsabilitatea Curții este de a furniza Parlamentului European și Consiliului (7), pe baza auditului pe care l-a desfășurat, o declarație de asigurare cu privire la fiabilitatea conturilor anuale și la legalitatea și regularitatea operațiunilor subiacente acestora. Auditul Curții este efectuat în conformitate cu standardele internaționale de audit și codul deontologic formulate de IFAC și cu standardele internaționale ale instituțiilor supreme de audit formulate de INTOSAI. Aceste standarde impun Curții să planifice și să efectueze auditul astfel încât să obțină o asigurare rezonabilă referitor la prezența sau la absența unor denaturări semnificative în cadrul conturilor anuale ale institutului și la conformitatea operațiunilor subiacente cu legile și reglementările în vigoare. 6. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care se întemeiază pe evaluarea riscului ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne referitoare la întocmirea și la prezentarea fidelă a conturilor, precum și sistemele de supraveghere și de control introduse pentru a asigura legalitatea și regularitatea operațiunilor subiacente, și definește proceduri de audit corespunzătoare în raport cu circumstanțele. Auditul include, în egală măsură, aprecierea caracterului adecvat al politicilor contabile și a caracterului rezonabil al estimărilor contabile, precum și evaluarea prezentării globale a conturilor. 7. Curtea consideră că probele de audit obținute sunt suficiente și adecvate pentru a sta la baza declarației sale de asigurare. Opinia privind fiabilitatea conturilor 8. În opinia Curții, conturile anuale ale institutului prezintă în mod fidel, sub toate aspectele semnificative, situația financiară a acestuia la 31 decembrie 2013, precum și rezultatele operațiunilor sale și fluxurile sale de numerar pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Argumentele care stau la baza exprimării opiniei cu rezerve privind legalitatea și regularitatea operațiunilor subiacente Nu există o asigurare rezonabilă cu privire la legalitatea și regularitatea operațiunilor aferente granturilor 9. În 2013, în ceea ce privește granturile, institutul a efectuat plăți finale și a validat și închis prefinanțări (operațiuni) în valoare de 84,1 milioane de euro (activități din 2012). Cheltuielile legate de granturi reprezintă aproximativ 97 % din totalul cheltuielilor aferente exercițiului 2013. Toate operațiunile aferente granturilor fac obiectul unei examinări de către Comisie înainte de a fi autorizate de institut. Institutul însuși a continuat să depună eforturi semnificative în vederea implementării unor verificări ex ante eficace, cu scopul de a oferi o asigurare rezonabilă cu privire la legalitatea și regularitatea operațiunilor aferente granturilor. Un procent de aproximativ 87 % din cheltuielile aferente granturilor declarate de către comunitățile de cunoaștere și inovare este acoperit de certificate eliberate de către societăți independente de audit contractate de aceste comunități și de partenerii lor. Institutul însuși a efectuat verificări ex ante care au constat în controale documentare exhaustive. Documentele justificative obținute de la comunitățile de cunoaștere și inovare și de la partenerii acestora au fost examinate de către institut în cazurile în care fuseseră identificate riscuri speciale. Totuși, Curtea a constatat că, deși calitatea certificatelor de audit se ameliorează, în parțial datorită unor orientări mai bune, pot fi aduse în continuare îmbunătățiri în ceea ce privește activitatea societăților independente de audit, în general. 10. Pentru a obține un al doilea nivel de asigurare cu privire la legalitatea și regularitatea operațiunilor aferente granturilor, institutul a contractat efectuarea unor verificări ex post complementare cu privire la aceste operațiuni. Verificările au fost desfășurate de o societate independentă de audit. Declarațiile de cheltuieli transmise de 29 dintre cei 300 de parteneri ai comunităților de cunoaștere și inovare au făcut obiectul unei verificări ex post. Aceste declarații reprezintă 29 % din ansamblul operațiunilor aferente granturilor efectuate în 2013. Rezultatele verificărilor ex post au confirmat că verificările ex ante înregistrează o ameliorare, dar că nu sunt încă întru totul eficace. Pe baza erorilor detectate în urma verificărilor ex post, institutul a decis în 2014 să recupereze o sumă totală de 5 75 593 de euro, care corespunde unui procent de 3 % din granturile din 2012 care au fost auditate. Erori semnificative în cadrul procedurilor de achiziții 11. În 2013 au fost efectuate plăți în valoare de aproximativ 6 65 000 de euro și 1 05 000 de euro în legătură cu două contracte-cadru încheiate în 2010 și 2012 pe baza unei proceduri negociate. În urma auditului, a reieșit că utilizarea procedurii negociate nu se justifica. Prin urmare, plățile rezultate sunt neconforme. 12. Rata de eroare combinată rezultată în urma aspectelor descrise la punctele 9-11 se situează între 2 % și 3 % din totalul cheltuielilor din 2013. Opinie cu rezerve privind legalitatea și regularitatea operațiunilor subiacente conturilor 13. În opinia Curții, cu excepția posibilelor efecte ale aspectelor descrise la punctele 9-12 care prezintă argumentele care stau la baza exprimării opiniei cu rezerve, operațiunile subiacente conturilor anuale aferente exercițiului încheiat la 31 decembrie 2013 sunt conforme cu legile și reglementările în vigoare sub toate aspectele semnificative.